title: Beendos me zo gonaytar (suterot)
text: Bak 1930-e sanda Maycomb widavama koe pekodaf idul ke Alabama modamar. Igeltaf is aulaf batakik lotis va intafa blirinda is oklaf gu abdigadik poke aryon batakik blid, i poke tawadayaf wawik dile memwon laptes. Isen tite seltbil, wawafa is dulkafa ebeltikafa sanelia tir. Banlize Scout tevdafa rumeikya tisa pwadesik va berpot, is Jem loklaafe berikye atrid. Tid gadikyiskaf numen Atticus Finch gadikye tise aulaf aluteik va sin ant gaar, pomanon gan Calpurnia ebeltafa kwikya torigina gu yasik. Atticus va aulafa is wiyafa rictela tove nazbeikeem ksuber. Jem is Scout gu toloy becik vols meblodaf sulemoc goviklun kare seltaf bekseem zo askiped. Acum Scout is Jem va ewafa is liziwesa nuyuca voldum cug palik pojad : kan Weltik kare orpa va gadikye efe yoltad, voxe dere kan yoltega, ise mekivason koerud, ise va erura va pebura meviele klabud.